Diari Oficial de la Generalitat Valenciana


Sumari del DOGV 4359, del 17-10-2002 (2002/10251)

Resolució de 9 de setembre de 2002, del director general d'Urbanisme i Ordenació Territorial per la qual s'esmenen les deficiències a què es referix l'Acord de la Comissió Territorial d'Urbanisme, de 30 de juliol de 2002, relatiu a l'expropiació de terrenys, pel procediment de taxació conjunta, per a la implantació d'un equipament docent a Requena.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4359

Data del DOGV
:   17-10-2002

Secció del DOGV
:   V. ALTRES ANUNCIS - F) EXPROPIACIONS

Número del document
:   2002/10839


Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Resolució de 9 de setembre de 2002, del director general d'Urbanisme i Ordenació Territorial per la qual s'esmenen les deficiències a què es referix l'Acord de la Comissió Territorial d'Urbanisme, de 30 de juliol de 2002, relatiu a l'expropiació de terrenys, pel procediment de taxació conjunta, per a la implantació d'un equipament docent a Requena. [2002/A10804]
  
Havent esmenat les deficiències a què es referix l'Acord de la Comissió Territorial d'Urbanisme, de 30 de juliol de 2002, relatiu a l'expropiació de terrenys, pel procediment de taxació conjunta, per a la implantació d'un equipament docent, i de conformitat amb el que ordena la resolució del director general d'Urbanisme i Ordenació Territorial de 9 de setembre de 2002, per la qual es declara definitivament aprovada la dita taxació conjunta, es procedix a la publicació del citat acord:
  
La Comissió Territorial d'Urbanisme de València, en la sessió de 30 de juliol de 2002, va adoptar el següent acord:
  
Vist l'expedient tramés per l'Ajuntament de Requena relatiu a l'expropiació de terrenys, pel procediment de taxació conjunta, per a la implantació d'un equipament docent, i de conformitat amb els següents:
  
Antecedents de fet
  
1. L'expedient es va sotmetre a informació pública per acord del Ple, adoptat amb data 19 d'abril de 2002, en el Butlletí Oficial de la Província, Diari Oficial de la Generalitat Valenciana i en el diari Levante, i per notificació individualitzada als propietaris afectats. S'han presentat distintes al·legacions que han sigut degudament contestades pel ple de l'Ajuntament, en la sessió extraordinària del qual, celebrada amb data 25 de juliol de 2002, va adoptar l'acord d'aprovar el projecte de taxació conjunta. L'expedient complet té entrada en el Registre de la Comissió Territorial d'Urbanisme de València amb data 26 de juny de 2002.
  
2. El projecte consta de relació de finques i descripció de béns i drets afectats, amb fulls de preu just individualitzats de cada finca, per la qual cosa està complet, i complix amb el que establix l'article 135 del text refós de la Llei del Sòl de 1976. No obstant l'anterior, i atés que amb data 25 de juliol de 2002 van ser estimades part de les al·legacions presentades pels interessats que donen lloc a una modificació en la superfície de les parcel·les afectades i en conseqüència al preu just d'estes, hauran d'aportar-se nous fulls de preu just que s'ajusten a l'Acord del Ple de 25 de juliol de 2002.
  
3. Requena té normes subsidiàries aprovades definitivament per la Comissió Provincial d'Urbanisme el 26 de juliol de 1988.
  
En relació amb l'actuació que ens ocupa, la Comissió Territorial d'Urbanisme de València, en la sessió realitzada el 16 de novembre de 2001, va adoptar l'acord d'aprovar definitivament l'homologació i pla especial sòl docent de Requena, l'objecte del qual és l'homologació i l'ordenació detallada d'una porció de sòl apte per a urbanitzar, que abraça una superfície de 29.171 m2s, a fi de destinar-lo a equipament docent comunitari, i reservar el sòl citat per a actuar mitjançant expropiació.
  
Les normes subsidiàries vigents a Requena classifiquen el sòl en qüestió com a apte per a urbanitzar, d'ús residencial, abraçant el sector un total de 144.901 m2s, amb una edificabilitat bruta de 0'78 m2t/m2s.
  
4. Amb data 5 de juliol de 2002 es rep escrit de la Gerència Territorial del Cadastre del Ministeri d'Hisenda en què requerix la remissió de còpia del projecte, la qual cosa es realitza amb data 9 de juliol de 2002.
  
5. L'objecte de l'expedient és l'expropiació pel procediment de taxació conjunta dels terrenys inclosos en l'àmbit de la unitat d'execució única del pla especial sòl docent, la qual està delimitada al nord pel sòl apte per a urbanitzar del sector 1; al sud pel límit del sòl urbà consolidat parcialment pel col·legi públic Higuerillas; a l'est pel sòl apte per a urbanitzar del sector 1; i a l'oest pel límit del sòl urbà de les parcel·les que donen al carrer Libertad.
  
El promotor de l'actuació és l'Ajuntament de Requena.
  
6. La Comissió Informativa de la Comissió Territorial d'Urbanisme de València, en la sessió celebrada el 26 de juliol de 2002, va emetre informe relatiu al projecte que ens ocupa, complint així el que preceptua l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
1. Se sotmet a la Comissió Territorial d'Urbanisme de València l'aprovació definitiva del projecte d'expropiació per taxació conjunta tramitat per l'Ajuntament de Requena de determinats terrenys dotacionals. L'aprovació definitiva dels projectes d'expropiació per taxació conjunta correspon a la Comissió Territorial d'Urbanisme, d'acord amb el que establixen els apartats del 6 al 8 de l'article 202 del Reglament de Gestió Urbanística, aprovat pel Reial Decret 3288/1978, de 25 d'agost (en avant RGU), i en l'article 10.d del Reglament d'Òrgans Urbanístics de la Generalitat Valenciana, aprovat per Decret 77/1996, de 16 d'abril, del Govern Valencià.
  
La resolució d'aprovació definitiva de la Comissió Territorial d'Urbanisme haurà de limitar-se a un mer control de legalitat, sense valoració alguna de l'oportunitat del projecte, i, al mateix temps, la intervenció d'este òrgan ho serà sense perjuí de la ulterior actuació del Jurat Provincial d'Expropiació, que serà el que, en última instància, si hi ha oposició dels expropiats, resoldrà sobre el preu just.
  
Així les coses, la intervenció de la Comissió haurà de limitar-se a la comprovació que la tramitació del projecte s'ha ajustat a la normativa vigent, que la documentació és suficient per a complir els preceptes legals i que el mètode de valoració efectuat s'ha ajustat als procediments legals.
  
L'article 23 de la Llei 8/1998, de 13 d'abril, sobre Règim del Sòl i Valoracions (en avant LRSV), disposa que «als efectes d'expropiació, les valoracions del sòl s'efectuaran d'acord amb els criteris establits en la present llei, qualsevol que siga la finalitat que la motive i la legislació, urbanística o d'un altre caràcter, que la legitime». D'esta manera, en eixe simple control de legalitat que ens ocupa del que es tractarà fonamentalment és de comprovar l'adequació del projecte a esta llei i a la normativa complementària d'esta.
  
2. La tramitació de l'expedient d'expropiació per taxació conjunta ha sigut correcta, d'acord amb el que resulta de l'article 36 de la Llei 8/1998, de 13 d'abril, sobre Règim del Sòl i Valoracions (en avant LRSV) i dels apartats 2 i següents de l'article 202 del RGU, norma supletòria estatal que regula amb detall el procediment d'aprovació de les expropiacions per taxació conjunta.
  
3. La documentació del projecte d'expropiació per taxació conjunta és suficient, als efectes del compliment del que preceptua l'article 202.1 del RGU.
  
4. Els terrenys afectats per l'expropiació tenen la condició de dotacionals segons el pla especial sòl docent de Requena. De conformitat amb l'article 33 de la LRSV, l'aprovació de plans d'ordenació urbana implica la declaració d'utilitat pública de les obres i la necessitat d'ocupació dels terrenys corresponents als fins d'expropiació.
  
D'on es desprén que qualsevol terreny qualificat pel pla com a sòl dotacional públic pot ser objecte d'expropiació forçosa, i es podrà seguir el procediment de taxació conjunta, segons resulta de l'article 36 de la LRSV.
  
5. Els criteris de valoració utilitzats es consideren ajustats a l'article 27 de la Llei 6/1998, del Règim del Sòl i Valoracions, ja que es tracta d'un sòl urbanitzable on la ponència de valors ha perdut la seua vigència. En este cas s'utilitza per a determinar el valor residual el que establix el Reial Decret 1.020/1993, pel qual s'aproven les normes tècniques de valoració i el quadre marc de valors del sòl i de les construccions per a determinar el valor cadastral dels béns immobles de naturalesa urbana.
  
6. L'article 31 de la LRSV assenyala que les plantacions, sembrats, obres i instal·lacions que existisquen en el sòl, llevat que pel seu caràcter d'obres permanents hagen sigut tingudes en compte en la determinació del valor del terreny, es valoraran, amb independència d'este, d'acord amb els criteris de la Llei d'Expropiació Forçosa, i el seu import serà satisfet als seus titulars. Al seu torn, l'article 31.2 de la LRSV establix que el valor de les edificacions es calcularà amb independència del sòl i es valorarà d'acord amb la normativa cadastral en funció del seu cost de reposició corregit en atenció a l'antiguitat i estat de conservació.
  
Finalment, els articles 31.3 i 32 es referixen a les indemnitzacions a favor d'arrendataris i a la valoració de les concessions administratives i dels drets reials.
  
En el present expedient s'han valorat les vinyes existents en les parcel·les 9, 12, 13, 17, 19 i 144 del polígon 35, utilitzant el mètode comparatiu arreplegat en l'article 39 de la LEF, a raó de 4.808,10 EUR/ha.
  
Quant a les servituds i càrregues, drets d'arrendament i qualssevol altres que per ser incompatibles amb l'execució del planejament hagen d'extingir-se, es fa una estimació valorativa, a resultes del procés d'exposició pública, de 3.000 euros.
  
Sobre el valor total del preu just (després de la suma del valor del sòl i el de les obres, plantacions i instal·lacions) s'ha aplicat el premi d'afecció del 5%, segons el que establix l'article 47 de la Llei d'Expropiació Forçosa.
  
7. L'acord d'aprovació de l'expedient d'expropiació, pel procediment de taxació conjunta, habilita que, amb el pagament previ o depòsit de l'import, puga procedir-se a l'ocupació de la finca, produint els efectes previstos en els números 6, 7 i 8 de la Llei d'Expropiació Forçosa, sense perjuí de la valoració, si és procedent, pel Jurat Provincial d'Expropiació (article 38 LRSV).
  
8. Correspon a la Comissió Territorial d'Urbanisme la competència per a l'aprovació definitiva dels expedients d'expropiació per taxació conjunta, conforme a l'article 10.d del Reglament d'Òrgans Urbanístics de la Generalitat Valenciana, aprovat per Decret 77/1996, de 16 d'abril, del Govern Valencià.
  
En vista de tot el que s'ha exposat anteriorment, la Comissió Territorial d'Urbanisme, en la sessió celebrada el 30 de juliol de 2002, acorda:
  
Supeditar l'aprovació l'expedient d'expropiació per taxació conjunta tramitat per l'Ajuntament de Requena per a l'obtenció de terrenys destinats a sòl docent fins a la remissió dels nous fulls de preu just ajustats a l'acord plenari de 25 de juliol de 2002.
  
Una vegada esmenats els dits aspectes per l'Ajuntament de Requena, serà procedent que este retra compte d'això al president d'esta Comissió, el qual queda facultat a l'empara del Decret 137/1990, de 30 de juliol, del Consell de la Generalitat, perquè ordene la publicació de l'acord d'aprovació definitiva en el butlletí oficial sense necessitat de nou acord d'esta Comissió, a la qual haurà d'informar posteriorment de les actuacions.
  
Contra el present acord, que no posa fi a la via administrativa, es podrà interposar un recurs d'alçada davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir del dia següent de la data de recepció de la present notificació.
  
Tot això, sense perjuí que puga interposar qualsevol altre recurs que estime oportú.
  
Amb data 4 de setembre de 2002, els servicis tècnics del Servici Territorial d'Urbanisme i Ordenació Territorial emeten informe favorablement sobre l'expedient, i consideren complit l'acord de la Comissió Territorial d'Urbanisme de València de 30 de juliol de 2002.
  
Vists la legislació urbanística aplicable, així com la Llei de Règim Jurídic de les Administracions Públiques i del Procediment Administratiu Comú i la resta de preceptes de concordant aplicació,
  
El director general d'Urbanisme adopta la següent resolució:
  
Primer
  
Considerar complit l'Acord de la Comissió Territorial d'Urbanisme de València de 30 de juliol de 2002, relatiu a la taxació conjunta sòl docent de municipi de Requena.
  
Segon
  
Declarar definitivament aprovat el projecte i ordenar la publicació en el Diari Oficial de la Generalitat Valenciana del mencionat acord.
  
Contra la present resolució, que no posa fi a la via administrativa, es podrà interposar recurs d'alçada davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir del dia següent de la data de recepció de la present notificació.
  
Tot això, sense perjuí que puga interposar qualsevol altre recurs que estime oportú.
  
Respecte dels punts 1 i 2 no cal cap recurs per tractar-se d'actes de tràmit que no donen lloc a la impossibilitat de continuar un procediment ni produïxen indefensió.
  
Així mateix és procedent notificar el present acord als interessats titulars de béns i drets que figuren en el projecte d'expropiació, i acompanyar a este una còpia del full de preu just aprovat i comunicar-los que, en el termini de 20 dies hàbils següents al de recepció de tal notificació, podran manifestar per escrit davant d'esta Comissió Territorial d'Urbanisme la seua disconformitat amb la valoració establida en l'expedient aprovat. Si en este termini els interessats no formulen oposició a la valoració s'entendrà acceptada la que es fixa en l'acte present d'aprovació de l'expedient, i es considerarà determinat el preu just definitivament i de conformitat.
  
Dels fulls de preu just impugnats, en donarà trasllat esta Comissió, juntament amb l'expedient, al Jurat Provincial d'Expropiació Forçosa de València.